da en en en fr de da id da sv da da da da da da da da da de en en
Jubilaren Flemming Søegaard fik en flot sejr over Forty Øst i jubilæumsgave - Svanholm Cricketklub
Torsdag d. 12. juni 2014 kl. 23:38 af Henrik Pfaff
52 år skulle Flemming bruge for at spille 500 turneringskampe som senior, inden det endelig lykkedes, som den første i klubbens historie, at opnå dette. Det var, som om vejrguderne også syntes, at dette var et stort øjeblik, så de sørgede for, at solen skinnede, og at temperaturen var helt sommerlig. Hermed blev endnu en milepæl i Flemmings lange crickethistorie nået, hvorfor han nu vil føre en noget mere tilbagetrukket rolle på De Gamles hold.
Traditionerne havde samtidig indfundet sig på holdet igen, da anfører Morten Petersson mente, at han kunne vinde lodtrækningen med en af sine egne mønter, men sådan skulle det ikke være. Endvidere manglede vi en spiller ved kampstart - også det har vi oplevet mange gange før - idet Martin Søegaard var blevet fanget af et trafikuheld i Gladsaxe (han var heldigvis ikke selv impliceret). Han dukkede forholdsvis hurtigt op, men sammen med den tabte lodtrækning gav det næsten sig selv: Vi blev sendt i marken først.
Som åbnere blev Jan Overgaard (2 for 19) og jubilaren Flemming (1 for 18) sat til at indlede kastningen. Hvor Jan leverede solid og præcis kastning, kunne man ikke helt sige det samme om Flemming. Det afstedkom en hel del bolde godt ned på legsiden, som vores nyudnævnte keeper, Søren Vestergaard, på forbilledlig vis fik stoppet. Søren blev på dagen udpeget som keeper, da de øvrige, vi plejer at benytte, enten havde meldt afbud eller sad udenfor med skader. Han brillerede senere også med et supergreb ude i 2.slip-position. Afløserne Martin (1 for 19) og Dennis Zachariasson (1 for 16) gjorde deres til, at Fortys score blev så lav, som den gjorde. Endelig blev der kun en enkelt over til Allan Majgaard (0 for 11), da Flemming, som en form for jubilæumsgave fra David Westermann, fra den anden ende tog deres sidste gærde. For øvrigt var det den samme David, der måtte lade livet, da Flemming for en del år siden passerede 1400 mammut-gærder. Med en score på i alt 87 point i alt, så det ud som en ganske overkommelig opgave for vore gærdespillere.
Ind for at åbne gik nu Allan From (27*) og Morten (24), og de to lagde en solid bund for efterfølgerne. Dog opstod der undervejs en uheldig episode som følge af, at der kun var en dommer, Ole Christiansen, da Allan muligvis blev stokket, da han havde 14 point, men Ole turde ikke dømme den, da han jo stod i den anden ende som kastedommer. Uden for banen var der en del, der mente, at stokningen nu var god nok. Men sådan skulle det altså ikke være. De to næste Allan M. (22*) og Søren (12*) gjorde arbejdet færdigt, da Søren knaldede en 6'er ud som det vindende slag, således at vi kunne passere i 13. over med 4 mand ventende ude på sidelinjen: Martin, der blev snydt for en not out, Jan, Dennis og Flemming.
Rart var det også at se mange andre end spillerne, nemlig spiller-familier og øvrige fra De Gamle's hold samt vores trofaste dommer Per Kyhe, der er kommet på højkant igen og regner med at tage dommertjansen igen efter sommerferien.
Herefter var det hurtigt ud til bruserne af flere årsager. Vejret var, som tidligere nævnt varmt og solrigt, så hvor mærkeligt det end lyder, havde de fleste af De Gamle fået sved på kroppen, og sådan noget kan man jo ikke have, når man bagefter skulle op i baren og nyde, at Flemming havde hevet 'muldvarpen' op af lommen og gav en omgang ved fadølshanerne.
Forty Øst 87 for 6 på 18,3 overs
Svanholm 91 for 1 på 12,2 overs
Fra en jubilerende referent